a detského divadlo, divadlá zaoberajúce sa problematikou ženy, pôvodnou slovenskou tvorbou a divadlo nepočujúcich.
Na 84. ročníku Scénickej žatvy 2006 sa od 29. augusta do 2. septembra predstavilo 14 súťažiacich a päť hosťujúcich súborov.
Päťdesiatročný DISK, tohtoročný laureát Festivalu alternatívneho divadla v Levoči, kde presvedčil pôvodnou autorskou hrou režiséra Dušana Vicena a dramaturga Vlada Jančeka Padesátka, za jej kvality a výkony v predstavení si palmu víťazstva odniesol do Trnavy aj z Martina! "Cena za Tvorivý čin roka patrí absolútnemu víťazovi v tejto oblasti na Slovensku. Je to druhýkrát, čo ju trnavskí ochotníci získali. Prvýkrát sa to podarilo s inscenáciou Blaha Uhlára a kolektívu DISK pod názvom A čo, v Uhlárovej réžii, v roku 1988. V Martine sme mali dvakrát pocit radosti a zadosťučinenia. Prvýkrát priamo počas predstavenia a po ňom, pretože diváci sa chytili hneď na začiatku, boli s nami po celý čas predstavenia, spontánne reagovali, odmeňovali nás potleskom na otvorenej scéne, a po predstavení nás odmenili obrovským skandovaným potleskom. Myslím si, že keby aj viac nebolo, divadelnému amatérovi takéto obrovské ocenenie jeho práce stačí. Vie, že to, čo robil rád a z pasie, nerobil zbytočne. Druhý neopísateľný pocit radosti vypukol, keď sme sa dozvedeli, že odborná porota, zložená z kvalifikovaných divadelníkov, ocenila inscenáciu ako najlepšiu v tomto roku na Slovensku," povedal pre MY-Trnavské noviny vedúci súboru Milan Brežák. Trnavských amatérskych divadelníkov priamo na festivale oslovili dvaja záujemcovia o ich produkciu. Prostredníctvom šéfky českej agentúry pre neprofesionálne umelecké aktivity Artama dostali pozvánku, aby sa hrou Geniálna epocha podľa Schultza prišli predstaviť na Jiráskov Hronov. Druhá pozvánka je na marec 2007 do divadla v Hradci Králové. Tomáš Langr ich požiadal o zahranie troch predstavení Padesátky. Z riaditeľstva Národného osvetového centra prišlo avízo, že ako absolútny víťaz Scénickej žatvy by mal 5. októbra vystúpiť aj na Malej scéne SND. Následne sa DISK s Geniálnou epochou predstaví 7. októbra v bratislavskej A4. V júni sa DISK chystá na medzinárodný festival Apostrof do Prahy. "V súčasnosti, po tom, ako Stoka prišla o priestory, sme s Blahom Uhlárom rozrobili inscenáciu s pracovným názvom Šagvýte. Je zo súčasnosti, opäť alternatívna, surrealistická, orientovaná na ľudské problémy videné zo špecifického uhla pohľadu. Blaho má síce momentálne zdravotné ťažkosti, ale vyčkáme, kým sa vráti," prezrádza vedúci súboru. V najnovšej inscenácii je zainteresovaných osem hercov, režisér a ďalší tvorivý tím. Kým ju naštudujú, a predstavia sa ňou v polovici novembra na Divadelných inšpiratívnych vystúpeniach, vystačia s Padesátkou a Geniálnou epochou, s ktorou zjazdili polovičku Európy, boli s ňou v Brazílii a je stále o ňu záujem. Aj Maďari z mesta Kazincbarcika, odkiaľ nedávno prišla do Trnavy mimoriadna cena a stotisíc forintov, chcú, aby DISK prišiel na festival do Maďarska aj na rok.
Janka Pekarovičová, foto: archív DISK-u